
PRIMARUL MUNICIPIULUI 

Nr. 47796/18.08.2026
Kereskényi Gábor, primar al Municipiului Satu Mare, 
În temeiul prevederilor art. 136 alin. (1) din Ordonanța de Urgență a Guvernului nr. 57/2019 privind Codul administrativ, cu modificările și completările, îmi exprim inițiativa în promovarea proiectul de hotărâre având ca obiect atribuirea de denumiri unor străzi, proiect în susținerea căruia formulez prezentul

REFERAT DE APROBARE

În ultimii ani a avut loc o semnificativă dezvoltare a zonelor de locuit din Municipiul Satu Mare, fiind aprobate documentații de urbanism prin care a fost reglementată dezvoltarea unor zone. Au fost aprobate PUZ-uri prin Hotărâri ale Consiliului Local Satu Mare cu reglementări specifice detaliate, ce au asigurat   desfăşurarea unui trafic urban pe străzile nou înfiinţate. Prin prezentul proiect se propun pentru 10 străzi noi, în diferite zone ale municipiului, nume ale unor personalități care s-au remarcat prin contribuţii deosebite în domenii precum medicina, administraţia publică, jurnalismul, cultura, teatrul, artele plastice şi sportul, fiind repere importante pentru comunitatea sătmăreană. 
Având în vedere necesitatea promovării şi păstrării memoriei personalităţilor care au contribuit în mod semnificativ la dezvoltarea municipiului Satu Mare, a judeţului şi a patrimoniului cultural, ştiinţific, artistic şi sportiv, se propune atribuirea denumirii unor străzi după numele unor personalităţi reprezentative, astfel :
Liviu Iuliu Dragoș (1957 – 2016)

A fost medic și om politic sătmărean, deputat în Parlamentul României în legislaturile 1996–2000 și 2000–2004, reprezentând Partidul Național Liberal. A fost unul dintre fondatorii organizației județene Satu Mare a Partidului Național Liberal, pe care a condus-o în perioada 1993–2002. În calitate de parlamentar, a activat în cadrul Comisiei pentru sănătate și familie a Camerei Deputaților, exercitând și funcția de vicepreședinte al acestei comisii. Activitatea sa parlamentară a fost orientată în principal către domeniul sănătății, fiind implicat în elaborarea și susținerea cadrului legislativ privind asigurările sociale de sănătate în România. În plan profesional, Liviu Iuliu Dragoș a fost medic. După absolvirea Institutului de Medicină și Farmacie din Cluj-Napoca, și-a desfășurat activitatea medicală în cadrul Spitalului Județean Satu Mare, inclusiv în domeniul medicinei de urgență. Ulterior, a profesat ca medic de familie.În perioada 2005–2009, a ocupat funcția de director al Casei Județene de Asigurări de Sănătate Satu Mare. Prin activitatea sa profesională, administrativă și parlamentară, precum și prin contribuția adusă domeniului sănătății, Liviu Iuliu Dragoș reprezintă o personalitate relevantă pentru comunitatea sătmăreană, a cărei memorie poate fi onorată prin atribuirea unei denumiri de stradă în municipiul Satu Mare.

Rogozi Pap Géza (1856-1906)
Primar al oraşului Satu Mare în perioada 1902-1906, a avut o contribuţie importantă la dezvoltarea şi modernizarea oraşului la începutul secolului al XX-lea. In timpul mandatului său au fost realizate investiţii în infrastructura feroviară şi edilitară, printre care construirea liniilor de cale ferată Satu Mare - Fehérgyarmat, Satu Mare - Ardud şi Satu Mare - Bixad, edificarea uzinei electrice, a Liceului Forestier şi a cazărmii militare. Tot în această perioadă au fost iniţiate lucrările pentru construirea Hotelului Pannonia (actualul Hotel Dacia) şi a fost amenajată Grădina Romei.
Ion Bledea (1951-1998)
A fost jurnalist şi scriitor, una dintre personalităţile reprezentative ale presei sătmărene de după 1990. A fondat şi a condus publicaţia Gazeta de Nord Vest, contribuind la dezvoltarea presei locale într-o perioadă de transformări importante. Este autorul volumului Vânătoare de cai (1977), distins cu Premiul de debut al Uniunii Scriitorilor din România.
Veres István (1950-2023)
Profesor, ziarist şi traducător literar, a fost redactor-şef al publicaţiilor Szatmári Friss Ujság şi Szatmári Magyar Hirlap, precum şi colaborator al unor reviste culturale. A contribuit la formarea mai multor generaţii de jurnalişti şi a desfăşurat o importantă activitate de traducător şi promotor al culturii.
Ioan Boț (1939–2017)

A fost profesor de matematică și director al Colegiului Național „Mihai Eminescu” din Satu Mare, desfășurându-și cea mai mare parte a activității didactice în cadrul acestei instituții de învățământ. În perioada 1962–2004, a predat matematica timp de 42 de ani, contribuind la formarea mai multor generații de elevi. În perioada 1994–1997, a ocupat funcția de director al Colegiului Național „Mihai Eminescu”.

În activitatea didactică, s-a implicat în pregătirea elevilor cu aptitudini pentru matematică și în coordonarea claselor speciale de matematică. Numeroși foști elevi ai profesorului Ioan Boț au urmat ulterior studii universitare în domeniul matematicii. Recunoașterea contribuției sale la dezvoltarea învățământului sătmărean s-a manifestat și ulterior dispariției sale. În anul 2018 a fost organizat un simpozion de matematică „In memoriam”, dedicat memoriei sale, iar în anul 2025, în cadrul Colegiului Național „Mihai Eminescu”, a fost dezvelită o placă comemorativă dedicată profesorului Ioan Boț. De asemenea, un amfiteatru de matematică din cadrul colegiului a fost dedicat memoriei sale. Prin întreaga sa activitate didactică și managerială, prin contribuția la formarea generațiilor de elevi și prin recunoașterea de care se bucură în comunitatea educațională sătmăreană, profesorul Ioan Boț reprezintă o personalitate a învățământului local, a cărei memorie poate fi păstrată și onorată prin atribuirea unei denumiri de stradă în municipiul Satu Mare.

Bánhidy László (1906-1984)
Actor născut la Satu Mare, a avut o carieră remarcabilă în teatru şi cinematografie, interpretând numeroase roluri pe scenele şi în studiourile din Ungaria. A rămas una dintre cele mai cunoscute personalităţi artistice originare din Satu Mare.
Daniel Prodan (1972-2016)
Fotbalist român, component al echipei naţionale a României şi al Generaţiei de Aur, a evoluat la cluburile Olimpia Satu Mare, Steaua Bucureşti, Atletico Madrid şi Glasgow Rangers. A reprezentat România la Campionatul Mondial din 1994 şi la Campionatul European din 1996, fiind unul dintre cei mai apreciaţi fundaşi ai generaţiei sale.
Both Gábor (1948-2017)
Fotbalist şi antrenor, a fost unul dintre cei mai reprezentativi sportivi ai clubului Olimpia Satu Mare. După încheierea activităţii competiţionale, a continuat să activeze ca antrenor si conducător al clubului, contribuind la dezvoltarea fotbalului sătmărean.
Ion Sasu (1939-2011)
Pictor sătmărean şi membru al Uniunii Artiştilor Plastici din România, a participat la numeroase expoziţii personale şi colective în ţară şi în străinătate. Lucrările sale se regăsesc în colecţii publice şi private din România şi din alte state.
Tóth Gyula (1891-1970)
Pictor impresionist originar din Satu Mare, format în cadrul Şcolii de pictură de la Baia Mare şi perfecţionat la Academia Regală din Bavaria. A realizat numeroase lucrări inspirate din peisajele şi arhitectura oraşului Satu Mare şi a expus atât în ţară, cât şi în străinătate.
Având în vedere contribuţia remarcabilă a acestor personalităţi la dezvoltarea vieţii ştiinţifice, administrative, culturale, artistice, jurnalistice şi sportive, precum şi impactul acestora asupra comunităţii sătmărene, apreciez că atribuirea denumirii unor străzi cu numele lor reprezintă un gest de recunoaştere şi de cinstire a memoriei acestora.
Raportat la domeniul de competență al Consiliului local, care, conform prevederilor din Codul administrativ, cu modificările și completările ulterioare, atribuie, în condițiile legii, denumiri de străzi,

Propun spre analiză și aprobare Consiliului Local al Municipiului Satu Mare, proiectul de hotărâre în forma prezentată de executiv. 
Iniţiator proiect,

